Source: https://buller.ee/uudised/saksa-kohus-noudis-facebookilt-andmekogumise-piirangute-taitmist/
Timestamp: 2020-07-02 22:59:16+00:00
Document Index: 1272636

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ']

Saksa kohus nõudis Facebookilt andmekogumise piirangute täitmist | Buller Uudised
Saksa kohus nõudis Facebookilt andmekogumise piirangute täitmist
Saksa föderaalkohus (BGH) andis teisipäeval Facebookile korralduse lõpetada andmete ühendamine, mida sotsiaalmeediahiid kogub oma tütarfirmade kaudu.
Saksa föderaalkohus (BGH) andis teisipäeval Facebookile korralduse lõpetada andmete ühendamine, mida sotsiaalmeediahiid kogub oma tütarfirmade Whatsapp ja Instragram või teiste veebilehtede kaudu, kui kasutajad selleks selgesõnaliselt luba ei anna.
Saksa föderaalne konkurentsiamet (FCO) oli nõudnud Facebookilt 2019. aasta otsusega sellise andmekogumise ohjeldamist, kuid sotsiaalmeediahiid vaidlustas korralduse.
BGH toetas teisipäeval FCO seisukohta, et Facebook kuritarvitas oma domineerivat positsiooni, sundides kasutajad nõustuma kõigi nende info kogumisega.
“Facebook ei luba ühtegi valikut,” ütles kohtunik Peter Meier-Beck.
Ta ütles, et Facebook peab täitma kohtu korraldust, kuni alama astme kohus kaalub firma apellatsiooni.
See on Facebookile tõsine tagasilöök Saksamaal.
Facebook rõhutas, et sotsiaalmeediaplatvormi kasutajatele Saksamaal ei saa olema koheseid muudatusi ning apellatsiooniprotsessi jätkatakse.
FCO ütles 2019. aastal, et kavatseb kehtestada uued piirangud sellele, kuidas Facebook kogub andmeid oma tütarfirmadelt Whatsappilt ja Instagramilt ning muudelt Facebooki funktsioonidega kolmandatelt veebilehtedelt.
Selle asemel, et nõuda kasutajalt selliste andmete kogumise lubamist kasutaja Facebooki-kontos ühekordse üldtingimuste leppega, tuleb kasutajatelt edaspidi küsida luba tütarfirmade kui ka kolmandate veebilehtede puhul, teatas amet.
“Tulevikus pole Facebookil enam võimalik sundida oma kasutajaid nõustuma sisuliselt piiramatu andmekogumise ja mitte-Facebooki andmete lisamisega nende Facebooki kontodele,” ütles FCO juht Andreas Mundt.
“Kui kasutajad nõusolekut ei anna, siis ei saa Facebook neid oma teenustest eemal hoida ning ta peab hoiduma eri allikate andmete kogumisest ja kokkupanemisest.”
Ta rõhutas, et igasuguse andmekogumise aluseks on vabatahtlik nõusolek.
ALLIKASBNS /Pilt - Shutterstock
Saksa föderaalkohus (BGH)
Eelmine artikkelWhelan ei kaeba süüdimõistvat otsust edasi
Järgmine artikkelPariisi Orly lennujaam avatakse kolmekuise pausi järel